Ghettozloba

GhettoZloba ir 2002. gada vasaras beigās Valmierā izveidota alternatīvās/pankmūzikas grupa, kurā apvienojušies četri draugi, no kuriem trīs savulaik mācījās vienā klasē Valmieras ģimnāzijā.

Grupa pirmsākumos nospēlēja prāvu skaitu dažādu koncertu uz lielākām un mazākām skatuvēm ("Sinepes un Medus", "Blieziens", "Nokia Open stage", "Sutas balss", "Zvērā" u.c.) vairākas dziesmas (Kam man?, Celiņš, 8 mierīgie) arī rotējušas Latvijas radiostacijās (Radio SWH, Radio SWH Rock, Radio NABA, Radio 3, Radio Mazsalaca u.c.), "Kam man?" ticis iekļauts neatkarīgās mūzikas izlasē "Odekalons 2003". GhettoZloba piedzīvoja vairākkārtējas sastāva izmaiņas, kas daļēji patraucēja grupai pabeigt ierakstīt tās agrīno daiļradi un pabeigt darbu pie pirmā albuma.

 Vēsture 

 Pamats sirdsmieram (2009—2014) 
2014. gada 22. septembrī grupa Ghettozloba laida klajā savu pirmo studijas albumu, kurā apkopots tās muzikālais veikums pēdējo gadu laikā. Albums ierakstīts un miksēts Rīgā, studijā „Lauska”, skaņu inženieris Kaspars Bārbals, savukārt dziesmas „Par vienu dienu īsāka dzīve” un „Ērkšķogas” tapa Valmierā, studijā Hodila Records, skaņu inženieri Artūrs Skujiņš Meijiņš un Lomix (Ģirts Laumanis). Par noformējumu rūpējās Mārtiņš Danevičs. Albumā apkopoti astoņi skaņdarbi, no kuriem divi bija atskaņoti pirms tam, taču pārējie — ierakstīti pirmo reizi. "Pamats sirdsmieram" bija gan albuma nosaukums, gan raksturojums grupas radošajam procesam tolaik.

Noslēdzot "Pamats sirdsmieram" posmu, Ghettozloba publicēja video dziesmai "Paliec dzīvs", kurā apkopoti spilgtākie un emocionālākie brīži no albuma tūres koncertiem 2014. gada nogalē Valmierā, Rīgā, Smiltenē, Jelgavā un Liepājā. "Paliec dzīvs" iekļauts arī Latvijas Punk/HC izlasē Nr.7.

 Kā tas var būt (2016) 
2016. gada septembrī Ghettozloba laida klajā jaunu skaņdarbu ar nosaukumu un reizē arī jautājumu — "Kā tas var būt", kurā pauda savu nostāju par procesiem sabiedrībā, par ļaužu rīcību un attieksmi vienam pret otru, pret apkārtējo vidi. Kādēļ, būdami neizpratnē par dažādiem notikumiem un pieredzēto, uzdodam viens otram jautājumu — kā tas var būt..!? Kā ir iespējams, ka cilvēki tik bieži paiet garām, novēršas, kā arī hierarhiski pārvērtē sevi, savu vietu un lomu — to reizēm ir tik grūti izskaidrot. Vēlme stāvēt pāri juceklim un vienaldzībai ir galvenais skaņdarba motīvs.

Ieraksts tapis 2016. gada augusta sākumā, studijā KS Records, Kārļa Šteinmaņa virsvadībā.

"Kā tas var būt" ir kā pāreja starp iepriekšējo, 2014. gadā izdoto albumu "Pamats sirdsmieram" un grupas jauno materiālu, pamazām ieskicējot nākamā albuma aprises.

 EP "Ir laiks" (2018) 
Grupas minialbumā "Ir laiks" tiek iekļautas 5 dziesmas. Divas no tām ir laistas tautās jau iepriekš, kur pirmā no tām ar jautājumu "Kā tas var būt" grupas Youtube kanālā klausāma kopš 2016. gada septembra, savukārt "Vēsu galvu, karstu sirdi" studijas dzīvā versija tika izdota vēlāk.

Šo piecu dziesmu EP veidots kā neliels stāsts, kurā "Ghettozloba" aicina domāt. "Tas iesākas ar tēmu — sistēmu, kas ir kā sprosts un būšana rāmī, savukārt izskan ar viennozīmīgu uzsaukumu "Ir laiks" — ir laiks izvērtēt, ko mēs darām, kā izturamies viens pret otru un vidi mums apkārt..."

Albums ierakstīts Jelgavā, studijā KS Records Unity Audio Kārļa Šteinmaņa aizgādībā, savukārt par diska vizuālo noformējumu atkal parūpējies Mārtiņš Danevičš, vāciņa foto autors — Miks Šēls.

Albumu dzīvajā varēja dzirdēt divos koncertos — Rīgā, bārā "Aptieka", savukārt otrs notika grupas dzimtajā Valmierā, Tautas harmonijas centrā.

 Sastāva izmaiņas, 20 gadi un jaunais materiāls 
Līdz ar EP "Ir laiks" ierakstu bundzinieks Miks Riekstiņš nolēma pamest grupu. Ghettozloba vēl 2019. gadā nospēlēja divus akustiskos "setus" ar tās pirmā bundzinieka Artūra Cukura līdzdalību, līdz 2020. gada rudenī sastāvam pievienojās grupai jau zināmais sitamo instrumentu pārstāvis Mārtiņš Kokars no smilteniešu hārdkora apvienības "Līdz pēdējam", ar ko tika tūrēts kopā vēl 2014. gadā, prezentējot "Pamats sirdsmieram". Seko Covid pauze, kuras laikā grupu atstāja arī otrs ģitārists Pauls Panke, un Ghettozloba savu 20-gadi sagaidīja nu jau kā kvartets, aktīvi strādājot pie 7 dziesmu jaunā materiāla ierakstu studijā Hodila Valmierā, Ģirta Laumaņa jeb Lomika vadībā. Albumu bija plānots izlaist 2023. gada rudenī, svinot grupas 20 gadu pastāvēšanas gadskārtu. Jaunajā sastāvā grupa nospēlēja arī savu atgriešanās koncertu pēc gandrīz 4 gadu pauzes, uzstājoties Diskultur booking rīkotajā Filthy Hangout fest.

 Atsauces 

 Ārējās saites 
 GhettoZloba Facebook lapa

Kategorija:Hārdkora grupas
Kategorija:Latvijas mūzikas grupas
Kategorija:Alternatīvā roka grupas